ആശയവിനിമയത്തിനു ധ്വനി ബോക്സ് സ്ഥാപിച്ചു ജോയിന്റ് കൗണ്സില് പെരിന്തല്മണ്ണ: ജോയിന്റ് കൗണ്സില് സംസ്ഥാന മുന് ചെയര്മാന് എം.എന്.വി.ജി അടിയോടിയുടെ സമരണ ദിനത്തില് ജോയിന്റ് കൗണ്സില് എല്ലാ ജില്ലകളിലും അഴിമതി രഹിത ജനപക്ഷ സിവില് സര്വീസ് എന്ന ആശയം നടപ്പാക്കുന്നതിന്റെ ഭാഗമായി ധ്വനി എന്ന പേരില് ബോക്സ് സ്ഥാപിച്ചു. ജീവനക്കാരും പൊതുജനങ്ങളും തമ്മിലുള്ള ആശയവിനിമയം ശക്തമാക്കുന്നതിനാണ് ധ്വനി എന്ന പേരില് പെരിന്തല്മണ്ണ മിനി സിവില് സ്റ്റേഷനില് ബോക്സ് സ്ഥാപിച്ചത്. ഓഫീസുകളുടെ പ്രവര്ത്തനം മെച്ചപ്പെടുത്തുന്നതിനാവശ്യമായ നിര്ദേശങ്ങള്, ആക്ഷേപങ്ങള് എന്നിവ രേഖാമൂലം ഈ ബോക്സില് പൊതുജനങ്ങള്ക്കു നിക്ഷേപിക്കാം. പരാതിക്കാരന്റെ പേരും വിലാസവും രേഖപ്പെടുത്തണം. പരാതി നല്കുന്ന ആളിന്റെ വിവരം സ്വകാര്യമായിരിക്കും. ലഭിക്കുന്ന പരാതി വിലയിരുത്തി അതത് ഓഫീസുകളിലേക്കു ജോയിന്റ് കൗണ്സില് മുഖേന നല്കും. പരാതികളും നിര്ദേശങ്ങളും ജീവനക്കാരെ അറിയിക്കാനും സംവിധാനമൊരുക്കും. മേലധികാരികളുമായി ബന്ധപ്പെട്ട് പ്രശ്നപരിഹാരം വേഗത്തിലാക്കും. അനുസ്മരണ പരിപാടിയും ധ്വനി പരാതി പെട്ടി സ്ഥാപിക്കലും പെരിന്തല്മണ്ണ മിനി സിവില് സ്റ്റേഷനില് ജോയിന്റ് കൗണ്സില് സംസ്ഥാന കമ്മിറ്റിയംഗം രാകേഷ് മോഹന് ഉദ്ഘാടനം ചെയ്തു. ജോയിന്റ് കൗണ്സില് ജില്ലാ ട്രഷറര് എസ്. മോഹനന്, മേഖലാ പ്രസിഡന്റ് പ്രമോദ്, മേഖലാ സെക്രട്ടറി എസ്. അരുണ്, ഓമനദാസ്, അജയന് കുന്നുമ്മല് എന്നിവര് പ്രസംഗിച്ചു.